Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне бәсекелестік мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1994 жылғы 27 желтоқсандағы Қазақстан Республикасының Азаматтық кодексіне:

9-бап мынадай мазмұндағы 4-1-бөлікпен толықтырылсын:

«4-1. Мүшелерінің құқықтары бұзылған тұлғалар тобы, егер заңнамалық актілерде немесе шартта өзгеше көзделмесе, залалды өтеуді талап етуге құқылы.

Тұлғалар тобының әлеуетті мүшелеріне келтірілген залал деп құқықтары бұзылған, мүлкінен айырылған немесе бүлінген (нақты залал) тұлғалар тобының әлеуетті мүшелері жүргізген немесе жүргізуі тиіс шығыстар түсініледі.

Тұлғалар тобының әлеуетті мүшелеріне келтірілген залалдың мөлшері тұлғалар тобының мүшелеріне келтірілген залалдың дәлелденген мөлшері және топтың әлеуетті мүшелерінің саны ескеріле отырып айқындалады.».

1. 2003 жылғы 20 маусымдағы Қазақстан Республикасының Жер кодексіне:
2. 14-баптың 1-тармағы мынадай мазмұндағы 16-8) тармақшамен толықтырылсын:

«16-8) технологиялық тұрғыдан мемлекеттік жер кадастрын жүргізумен байланысты қызмет түрлерінің тізбесін әзірлеу және монополияға қарсы органмен келісу бойынша бекіту;»;

1. 152-баптың 3-тармағының төртінші бөлігі мынадай редакцияда жазылсын:

«Мемлекеттік кадастрды жүргізу қызметі саласындағы мемлекеттік монополия саласына жатқызылатын тауарлар (жұмыстар, көрсетілетін қызметтер) бағасын орталық уәкілетті органмен және монополияға қарсы органмен келісу бойынша орталық мемлекеттік органдар қатарынан Қазақстан Республикасы Үкіметінің шешімімен айқындалатын уәкілетті орган белгілейді.»;

3) 153-баптың 2-тармағы алып тасталсын.

1. 2003 жылғы 8 шілдедегі Қазақстан Республикасының Орман кодексіне:

55-баптың 2-тармағының екінші бөлігі мынадай редакцияда жазылсын:

«Орман шаруашылығы саласындағы мемлекеттік монополия саласына жатқызылатын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

1. 2015 жылғы 29 қазандағы Қазақстан Республикасының Кәсіпкерлік кодексіне:
2. 90-5-бапта:

1-тармақта:

3) тармақша мынадай редакцияда жазылсын:

«3) құқық қорғау органдарының сұрау салулары бойынша өз құзыреті шегінде Қазақстан Республикасының бәсекелестікті қорғау саласындағы заңнамасының мәселелері бойынша қорытындылар береді;»;

4) тармақшадағы «сарапшылар» деген сөз «мамандар» деген сөзбен ауыстырылсын;

1. 90-6-бапта:

14) тармақша мынадай редакцияда жазылсын:

«14) табиғи монополиялар саласындағы уәкілетті органмен келісу бойынша оларды қоғамдық маңызы бар нарықтарға немесе Қазақстан Республикасының табиғи монополиялар туралы заңнамасына сәйкес реттелетін нарықтарға жатқызу тұрғысынан тауар нарықтарын талдау әдістемесін әзірлейді және бекітеді;»;

мынадай мазмұндағы 14-1) тармақшамен толықтырылсын:

«14-1) тауар нарықтарын қоғамдық маңызы бар нарықтарға немесе Қазақстан Республикасының табиғи монополиялар туралы заңнамасына сәйкес реттелетін нарықтарға жатқызу тұрғысынан талдау жүргізеді;»;

18) тармақшадағы «үстем немесе монополиялық» деген сөздер «үстем, монополиялық немесе монопсониялық» деген сөздермен ауыстырылсын;

20-1) және 20-2) тармақшалар мынадай редакцияда жазылсын:

«20-1) мемлекеттік кәсіпорындардың, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғалардың және олармен үлестес тұлғалардың қызметіне қызмет түрлерін құру, кеңейту және (немесе) өзгерту кезінде монополияға қарсы органның келісімін алу тұрғысынан мониторинг жүргізу қағидаларын әзірлейді және бекітеді;

20-2) мемлекеттік кәсіпорындардың, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғалардың және олармен үлестес тұлғалардың қызметіне қызмет түрлерін құру, кеңейту және (немесе) өзгерту кезінде монополияға қарсы органның келісімін алу тұрғысынан мониторингті жүзеге асырады;»;

21) тармақша мынадай редакцияда жазылсын:

«21) тауар нарықтарындағы бәсекелестіктің жай-күйіне талдау, Қазақстан Республикасының бәсекелестікті қорғау саласындағы заңнамасының бұзылуына тергеп-тексеру жүргізу, экономикалық шоғырлануды реттеу, Еуразиялық экономикалық комиссияның жекелеген процестік әрекеттерді жүргізу туралы дәлелді ұсынымын орындау, сондай-ақ осы Кодексте тікелей көзделген жағдайларда монополияға қарсы орган жүзеге асыратын мониторингті жүргізу үшін қажет банктік құпияны, сақтандыру құпиясын және бағалы қағаздар нарығындағы коммерциялық құпияны қоспағанда, мемлекеттік органдардан, оның ішінде мемлекеттік статистика саласындағы уәкілетті органнан, мемлекеттік кіріс органдарынан, нарық субъектілерінен, сондай-ақ лауазымды және өзге де жеке және заңды тұлғалардан ақпаратты, оның ішінде талдау жүргізу үшін қажетті коммерциялық және заңмен қорғалатын өзге де құпияны құрайтын мәліметтерді Қазақстан Республикасының заңдарында белгіленген тәртіппен сұратады және алады;»;

22) тармақшада:

алтыншы абзацтағы «туралы орындалуға міндетті нұсқамалар шығарады» деген сөздер алып тасталып, мынадай мазмұндағы жетінші абзацпен толықтырылсын:

«нарық субъектісінің монополияға қарсы комплаенстің сыртқы және (немесе) ішкі актісін қабылдау және оны Қазақстан Республикасының бәсекелестікті қорғау саласындағы заңнамасының нормаларына сәйкестігі тұрғысынан монополияға қарсы органмен келісу қажеттілігі туралы орындалуға міндетті нұсқамалар шығарады;»;

мынадай мазмұндағы 24-1) тармақшамен толықтырылсын:

«24-1) Еуразиялық экономикалық комиссияның Еуразиялық экономикалық одақ туралы шартқа сәйкес жекелеген процестік әрекеттерді жүргізу туралы дәлелді ұсынымдарын орындайды.

Егер жекелеген процестік әрекеттерін жүргізу туралы дәлелді ұсынысты орындау атқарушы мүше мемлекеттің егемендігіне, қауіпсіздігіне, қоғамдық тәртібіне нұқсан келтіруі не оның заңнамасына қайшы келетін жағдайларда оны орындаудан толық немесе ішінара бас тартылуы мүмкін;»;

29) тармақша мынадай редакцияда жазылсын:

«29) мемлекеттік монополия, арнайы құқық саласына жатқызылатын тауарлардың бағаларына сараптама жүргізеді;»;

мынадай мазмұндағы 34-1) тармақшамен толықтырылсын:

«34-1) Қазақстан Республикасының бәсекелестікті қорғау саласындағы заңнамасын қолдану практикасын қорытуды жүзеге асырады;»;

37) тармақша мынадай редакцияда жазылсын:

«37) Қазақстан Республикасының бәсекелестікті қорғау саласындағы заңнамасының нормаларына сәйкестігі немесе сәйкес еместігі туралы тиісті дәлелді қорытынды бере отырып, нарық субъектісінің (нарық субъектілерінің) монополияға қарсы комплаенс актілерінің сәйкестігін белгілейді;»;

1. 90-7-бапта:

бірінші абзац мынадай редакцияда жазылсын:

«Монополияға қарсы орган қызметкерлері қызметтік міндеттерін атқару кезінде, оның ішінде Қазақстан Республикасының бәсекелестікті қорғау, экономикалық шоғырлануды реттеу және бәсекелестік деңгейінің жай-күйін айқындау саласындағы заңнамасын бұзу туралы өтініштерді қарау кезінде өздеріне жүктелген өкілеттіктерге сәйкес:»;

1) тармақша алып тасталсын;

2) тармақша мынадай редакцияда жазылсын:

«2) мемлекеттік, жергілікті атқарушы органдардан, нарық субъектілерінен, лауазымды және өзге де жеке және заңды тұлғалардан монополияға қарсы орган белгілеген бес жұмыс күнінен кем болмайтын мерзімде жазбаша ақпарат сұратуға және алуға құқылы.

Сұрау салу тапсырылғаны туралы хабарламамен не ақпараттық өзара   
іс-қимыл жүйелері бойынша электрондық цифрлық қолтаңба арқылы қол қойылған электрондық құжат арқылы немесе сұрау салудың жеткізілгенін растайтын өзге де тәсілмен тапсырысты пошта жөнелтілімі нысанында жіберіледі.

Қосымша уақыт шығындары қажет болған жағдайда, осы тармақшаның бірінші бөлігінде аталған тұлғалар монополияға қарсы органға сұрау салу бойынша ақпарат беру мерзімін ұзарту туралы уәжді өтінішпен жүгінуге құқылы.

Сұрау салу бойынша ақпарат беру мерзімін ұзарту туралы немесе ұзартудан бас тарту туралы шешім уәжді өтініш алынған кезден бастап екі жұмыс күні ішінде қабылданады;»;

1. 116-баптың 3-тармағының 3) тармақшасы мынадай редакцияда жазылсын:

«3) мемлекеттік монополия, арнайы құқық саласына жатқызылатын тауарларға, жұмыстарға, көрсетілетін қызметтерге;»;

1. 120-бапта:

тақырып мынадай редакцияда жазылсын:

«120. Мемлекеттік монополия, арнайы құқық саласына жатқызылатын тауарларға баға белгілеу»;

1 және 2-тармақтар мынадай редакцияда жазылсын:

«1. Мемлекеттік монополия, арнайы құқық саласына жатқызылатын тауарларға баға белгілеу қағидаларын монополияға қарсы орган бекітеді.

2. Монополияға қарсы орган осы баптың 1-тармағының бірінші бөлігінде көрсетілген қағидаларға сәйкес мемлекеттік монополия, арнайы құқық саласына жатқызылатын тауарлардың бағаларына сараптама жүргізеді.»;

4-тармақ мынадай редакцияда жазылсын:

«4. Тауарлар бағаларына сараптама жүргізу мерзімі хабарлама немесе ақпарат қарауға келіп түскен күннен бастап күнтізбелік тоқсан күннен аспайды. Қосымша ақпарат сұратылған және мерзім тоқтатыла тұрған жағдайда сараптама жүргізудің жалпы мерзімі күнтізбелік жүз жиырма күннен аспауға тиіс.»;

мынадай мазмұндағы 4-1-тармақпен толықтырылсын:

«4-1. Монополияға қарсы орган хабарламаны және (немесе) ақпаратты алған күннен бастап он жұмыс күнінен кешіктірмей қоса беріліп отырған есеп айырысулар мен негіздемелік материалдардың осы баптың және Мемлекеттік монополия, арнайы құқық саласына жатқызылатын тауарларға, жұмыстарға, көрсетілетін қызметтерге баға белгілеу қағидаларының талаптарына сәйкестігін тексереді және субъектіні хабарламаның және (немесе) ақпараттың қарауға қабылданғаны немесе бас тарту себептерін көрсете отырып оны қабылдаудан бас тартылғаны туралы жазбаша нысанда хабардар етеді.»;

1. 124-5-бапта:

1-тармақ:

5) тармақшадағы «қоғамдық маңызы бар нарықтар субъектілерінің тауарларына (жұмыстарына, көрсетілетін қызметтеріне) қолданылады» деген сөздер алып тасталып, мынадай мазмұндағы 6) және 7) тармақшалармен толықтырылсын:

«6) энергетикалық көмірді энергия өндіруші ұйымдарға сату;

7) осы Кодекстің 124-6-бабының 3-1) тармақшасына сәйкес тізбеде көзделген технологиялық тұрғыдан табиғи монополиялар субъектілерінің реттеліп көрсетілетін қызметтерімен байланысты қызметтер көрсету қоғамдық маңызы бар нарықтар субъектілерінің тауарларына (жұмыстарына, көрсетілетін қызметтеріне) қолданылады.»;

1. 124-6-бап мынадай мазмұндағы 3-1) тармақшамен толықтырылсын:

«3-1) мемлекеттік басқарудың тиісті салаларына (аяларына) басшылықты жүзеге асыратын мемлекеттік органдармен бірлесіп, технологиялық тұрғыдан табиғи монополиялар субъектілерінің реттеліп көрсетілетін қызметтерімен байланысты көрсетілетін қызметтері тізбесін әзірлейді және бекітеді;»;

1. 168-бапта:

1-тармақта:

екінші бөлікте «өндіруіне және (немесе) өткізуіне» деген сөздерден кейін «не сатып алуына» деген сөздермен толықтырылсын»;

үшінші бөлікте «тауарды өндіру және (немесе) өткізу» деген сөздерден кейін «немесе сатып алу» деген сөздермен толықтырылсын;

1. 169-баптың 1-тармағы мынадай мазмұндағы үшінші бөлікпен толықтырылсын:

«Осы тармақтың бірінші бөлігінде белгіленген тыйым салулар тауар нарығындағы бәсекелестіктің жай-күйіне жүргізілген талдау нәтижелері бойынша айқындалатын бәсекелестік дамыған тауар нарықтарындағы нарық субъектілері арасындағы деңгейлес келісімдерге қолданылмайды.»;

1. 169-1-бапта:

1-тармақ мынадай редакцияда жазылсын:

«1. Тауарларды сатып алуды ұйымдастырушылардың, сатып алу мен сауда-саттық операторларының сатып алудың өнім берушілері мен   
сауда-саттыққа қатысушылардың қызметін үйлестіруіне, егер бұл әрекет бәсекелестікті болғызбауға, шектеуге немесе жоюға алып келсе немесе алып келуі мүмкін болса, тыйым салынады.

Үйлестіру деп бағаларды көтеруге, төмендетуге немесе ұстап тұруға, сатып алу мен сауда-саттыққа қатысуды шектеуге, жекелеген қатысушыларға Қазақстан Республикасының заңдарында көзделмеген жеңілдіктер немесе басқа да артықшылықтар беруге, тауарларды аумақтық белгісі, сатып алушылар тобы, сатып алу шарттары, саны мен бағасы бойынша сатып алуды шектеуге әкеп соғатын немесе әкеп соғуы мүмкін іс-әрекеттер түсініледі.

Сатып алу мен сауда-саттықты ұйымдастыруға және өткізуге осы тармақтың талаптары қойылатын тауарлардың тізбесі мен көлемін монополияға қарсы орган бекітеді.»;

7-тармақ мынадай редакцияда жазылсын:

«7. Электрондық нысанда өткізілетін сатып алу мен сауда-саттық операторлары монополияға қарсы органның талап етуі бойынша, өткізілген тауарлар мен сауда-саттықты сатып алу қорытындыларының мониторингін жүзеге асыру үшін сатып алуға және сауда-саттыққа қатысушылар, оның ішінде электрондық мекенжайлар (IP), олардың өтінімдері, сатып алу мен   
сауда-саттық қорытындылары, сатып алу мен сауда-саттыққа қатысушылар туралы ақпарат алуды қамтамасыз ететін сауда немесе ақпараттық жүйелерге тұрақты қолжетімділік береді.»;

1. 174-бапта:

бірінші абзацтағы «белгілі бір» деген сөздер «айқындалмаған» деген сөзбен ауыстырылсын;

3) тармақшадағы «бағасы бойынша» деген сөздерден кейін «негізсіз» деген сөзбен толықтырылсын;

4) тармақшадағы «қосымша мiндеттемелер қабылдату арқылы келiсiм жасасуға» деген сөздерден кейін «негізсіз» деген сөзбен толықтырылсын;

6) тармақшадағы «шектеулер қабылдау арқылы тауарларды беруге» деген сөздерден кейін «негізсіз» деген сөзбен толықтырылсын;

8) тармақшадағы «тауарды айналыстан» деген сөздерден кейін «негізсіз» деген сөзбен толықтырылсын;

10) тармақшадағы «немесе тауар нарығынан шығуға» деген сөздерден кейін «негізсіз» деген сөзбен толықтырылсын;

12) тармақшадағы «қолжетімділік» деген сөз «қолжетімділікті негізсіз» деген сөздермен ауыстырылсын;

1. 175-бапта:

1-тармақтың тоғызыншы абзацы мынадай редакцияда жазылсын:

«тауардың тауар нарығындағы, оның ішінде салық салуды, кедендік-тарифтік, тарифтік және тарифтік емес реттеуді қоса алғанда, мемлекеттік реттеу шараларымен байланысты айналым жағдайлары тауардың бағасын азайту жағына қарай өзгерту мүмкіндігін қамтамасыз етсе, егер бұл баға осындай тауарды өндіру мен өткізу үшін қажетті шығыстар мен пайда сомасынан және тауарды сатып алушылардың немесе сатушылардың құрамы, тауар айналымының шарттары, тауар нарығына қол жеткізу шарттары, салық салуды, кедендік-тарифтік, тарифтік және тарифтік емес реттеуді қоса алғанда, мемлекеттік реттеу бойынша Қазақстан Республикасының аумағында немесе одан тыс жерлерде осындай нарық белгіленген кезде салыстырылатын тауар нарығында (бұдан әрі – салыстырмалы тауар нарығы), бәсекелестік жағдайларында қалыптасқан бағадан асып кетсе, тауардың монополиялық жоғары бағасы болып табылады.»;

3-тармақ мынадай редакцияда жазылсын:

«3. Егер салыстырмалы тауар нарығында бәсекелестік жағдайында қалыптасқан бағаны не салыстырмалы тауар нарығын, оның ішінде Қазақстан Республикасынан тыс жерлерде айқындау мүмкін болмаған жағдайда, нарық субъектісінің шығыстары мен пайдасына талдау жүргізіледі және тауардың негізделген бағасы айқындалады.

Нарық субъектісінің қажетті шығындары мен пайдасын талдау кезінде бәсекелестік дамыған салыстырмалы немесе өзге де тауар нарығындағы басқа нарық субъектілерінің ұқсас шығындары мен пайдасын салыстырмалы талдау әдісі қолданылады.»;

1. 176-1-бапта:

2-тармақта:

бірінші абзац мынадай редакцияда жазылсын:

«2. Нарық субъектісінің тауары инфрақұрылым объектісі тауар нарықтарындағы бәсекелестіктің жай-күйін талдау нәтижелері бойынша мынадай шарттардың жиынтығы кезінде:»;

мынадай мазмұндағы екінші бөлікпен толықтырылсын:

«Негізгі қуат анықталған тауар нарықтарындағы бәсекелестіктің жай-күйін талдау кемінде үш жылда бір рет жүргізіледі.»;

1. 192-бапта:

1-тармақтың екінші бөлігі мынадай редакцияда жазылсын:

«Тауар нарығының шекараларын, қолданылу мерзімін, нарық субъектісінің (субъектілерінің) атауын және (немесе) ұйымдық-құқықтық нысанын қоса алғанда, мемлекеттік кәсіпорындар, акцияларының (жарғылық капиталға қатысу үлестерінің) елу пайызынан астамы мемлекетке тиесілі заңды тұлғалар және олармен үлестес тұлғалар жүзеге асыратын қызмет түрлерінің тізбесін Қазақстан Республикасының Үкіметі бекітеді.»;

4-тармақ мынадай редакцияда жазылсын:

«4. Өз қызметін Қазақстан Республикасының аумағында жүзеге асыратын мемлекеттік кәсіпорындарды, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғаларды және олармен үлестес тұлғаларды оның ішінде қайта ұйымдастыру арқылы (қосылуды қоспағанда) құру монополияға қарсы органның келісімімен жүзеге асырылады.

Әлеуметтік сала ұйымдарын, халықтың тыныс-тіршілігін қамтамасыз ететін табиғи монополия субъектілерін, оның ішінде энергия өндіруші ұйымдар мен стратегиялық объектілерді, қаржы нарығы инфрақұрылымы объектілерін, банкаралық төлем жүйелерінің және қаржы нарығының жұмыс істеуін қамтамасыз ететін объектілерді қоспағанда, акцияларының (жарғылық капиталға қатысу үлестерінің) елу пайызынан астамы мемлекетке тиесілі мемлекеттік кәсіпорындарды, заңды тұлғаларды және олармен үлестес тұлғаларды құруға және олардың қызметін жүзеге асыруға келісім бес жыл бойы қолданылады.

Мемлекеттік кәсіпорындар акцияларының (жарғылық капиталға қатысу үлестерінің) елу пайызынан астамы мемлекетке тиесілі, заңды тұлғалар және қызметті құруға және жүзеге асыруға келісім берілген олармен үлестес тұлғалар монополияға қарсы органның ресми интернет-ресурсында орналастырылатын есепке алу тіркеліміне енгізіледі.

Осы Кодексте белгіленген өлшемшарттарға сәйкес шағын кәсіпкерлік субъектілеріне жататын, акцияларының (жарғылық капиталға қатысу үлестерiнiң) елу пайыздан астамы мемлекетке тиесілі заңды тұлғаларды және олармен үлестес тұлғаларды құруға, сондай-ақ мемлекеттің оларға қатысуына тыйым салынады.

Өз қызметін Қазақстан Республикасының аумағында жүзеге асыратын мемлекеттік кәсіпорындар, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғалар және олармен үлестес тұлғалар қызмет түрлері кеңейтілген және (немесе) өзгертілген кезде монополияға қарсы органның келісімі қажет.»;

4-1-тармақтағы «жүзеге асыратын» деген сөздер алып тасталсын;

5-тармақ мынадай редакцияда жазылсын:

«5. Акцияларының (жарғылық капиталға қатысу үлестерінің) елу пайызынан азы мемлекетке тиесілі заңды тұлғаларға және олармен үлестес тұлғаларға қатысу жобаның өзін-өзі ақтау мерзімі ескеріле отырып, кейіннен мемлекеттің акциялары (жарғылық капиталға қатысу үлестері) сатыла отырып, бірақ бес жылдан аспай жүзеге асырылады.»;

6-тармақта:

бірінші бөлік мынадай редакцияда жазылсын:

«6. Осы баптың 4-тармағында көзделген жағдайда мемлекеттік кәсіпорынның, акцияларының (жарғылық капиталға қатысу үлестерінің) елу пайызынан астамы мемлекетке тиесілі заңды тұлғаның және өз қызметін Қазақстан Республикасының аумағында жүзеге асыратын олармен үлестес тұлғалардың қызмет түрлерін құру, кеңейту және (немесе) өзгерту туралы шешім қабылдайтын орган монополияға қарсы орган белгілеген нысан бойынша негіздеуші материалдарды ұсына отырып, монополияға қарсы органға өтінішхат ұсынады.»;

екінші бөліктің 2) тармақшасы мынадай редакцияда жазылсын:

«2) осы тауар нарықтарындағы бәсекелестікті дамыту деңгейі туралы қорытынды дайындауға;»;

мынадай мазмұндағы 6-1, 6-2 және 6-3-тармақтармен толықтырылсын:

«6-1. Мемлекеттік кәсіпорынның, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғаның өтінішхатын немесе қызмет мониторингті жүргізу кезінде монополияға қарсы орган осы баптың 1-тармағында көзделген кәсіпкерлік қызметке мемлекеттің қатысу негіздері болмаған немесе тоқтатылған жағдайларда қызмет түрлерін жүзеге асыруға бұрын берілген келісімдерді қайтарып алу немесе өзгерту арқылы қайта қарауға құқылы.

6-2. Мемлекеттік кәсіпорын, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлға құрылған күннен бастап бес жыл мерзім өткеннен кейін Қазақстан Республикасының аумағында жұмыс істейтін оған үлестес тұлға, мұндай заңды тұлға монополияға қарсы органға даму жоспарының орындалуы туралы есеп береді.

6-3. Осы баптың 6-2-тармағында көрсетілген есепті қарау нәтижелері бойынша монополияға қарсы орган мынадай:

1) келісімнің қолданылу мерзімін ұзарту туралы, оған бір рет және бес жылдан аспайтын мерзімге рұқсат етіледі;

2) келісімнің қолданылу мерзімін ұзартудан бас тарту туралы шешімдердің бірін қабылдайды.

Осы тармақтың 2) тармақшасында көзделген жағдайда мұндай заңды тұлға Қазақстан Республикасының Үкіметі жыл сайын бекітетін Жекешелендіру жоспарына енгізіледі.»;

7-тармақта:

«егер мұндай құру бәсекелестікті шектеуге әкеп соқтырса,» деген сөздер «тиісті тауар нарығында дамыған бәсекелестік болған кезде» деген сөздермен ауыстырылып, мынадай мазмұндағы екінші бөлікпен толықтырылсын:

«Монополияға қарсы орган осы баптың 1-тармағында көзделген мемлекеттің кәсіпкерлік қызметке қатысу негізі тоқтатылған жағдайда, өз қызметін Қазақстан Республикасының аумағында жүзеге асыратын мемлекеттік кәсіпорынды, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғаны және онымен үлестес тұлғаны құруға келісім беру туралы шешімнің күшін жояды.»;

8-тармақта:

бірінші бөліктегі «жүзеге асырылатын қызмет түрлерін» деген сөздер «қызмет түрлерін» деген сөздермен ауыстырылсын;

екінші бөліктегі «орган» деген сөзден кейін «тергеп-тексеру жүргізбей» деген сөздермен толықтырылсын;

9-тармақ мынадай редакцияда жазылсын:

«9. Осы баптың 4-тармағы бірінші және екінші бөліктерінің 5, 6, 6-1, 6-2, 6-3, 7 және 8-тармақтарының талаптары осы баптың 1-тармағының бірінші бөлігінің 4) және 5) тармақшаларында көзделген жағдайларға ғана қолданылады.»;

1. 193-бапта:

мынадай мазмұндағы 3-1-тармақпен толықтырылсын:

«3-1. Мемлекеттік монополия, арнайы құқық саласына жататын тауарлардың бағасын монополияға қарсы органмен келісу бойынша мемлекеттік басқарудың тиісті саласын (аясын) басқаруды жүзеге асыратын мемлекеттік орган бекітеді.»;

6-тармақта:

1) тармақша мынадай мазмұндағы екінші абзацпен толықтырылсын:

«Технологиялық тұрғыдан байланысты қызмет түрлері деп мемлекеттік монополия, арнайы құқық саласына жататын қызметпен ажырамас технологиялық циклдің бөлігі болып табылатын және (немесе) мемлекеттік монополия, арнайы құқық саласына жатқызылған тауарларды, жұмыстарды, көрсетілетін қызметтерді өндіру процесінде өндірілетін қызмет түрлері түсініледі;»;

4) тармақша мынадай редакцияда жазылсын:

«4) мемлекеттік монополия, арнайы құқық саласына жататын тауарларға мемлекеттік басқарудың тиісті саласына (аясына) басшылықты жүзеге асыратын мемлекеттік орган монополияға қарсы орган айқындайтын тәртіппен белгілеген бағалардан ерекшеленетін бағаларды белгілеуге тыйым салынады.»;

мынадай мазмұндағы 10-1-тармақпен толықтырылсын:

«10-1. Мемлекеттік монополия, арнайы құқық субъектілері осы баптың   
6-тармағында белгіленген шектеулерді сақтамаған жағдайда, монополияға қарсы орган тергеп-тексеру жүргізбей, бұзушылықтарды және олардың салдарларын жою туралы нұсқама шығарады.»;

1. 195-1-бапта:

1-тармақ мынадай редакцияда жазылсын:

«1. Қазақстан Республикасының бәсекелестікті қорғау саласындағы заңнамасын бұзушылықтардың алдын алуға және нарық субъектісі қызметінің Қазақстан Республикасының бәсекелестікті қорғау саласындағы заңнамасының талаптарына сәйкестігін қамтамасыз етуге бағытталған шаралар жүйесі монополияға қарсы комплаенс болып табылады.»;

3 және 4-тармақтар мынадай редакцияда жазылсын:

«3. Нарық субъектісі (субъектілері) монополияға қарсы комплаенс актісінің жобасын Қазақстан Республикасының бәсекелестікті қорғау саласындағы заңнамасының нормаларына сәйкестігін белгілеу үшін келісуге жіберуге құқылы, ол монополияға қарсы комплаенс актісінің жобасы келіп түскен кезден бастап бір ай ішінде қаралуға тиіс.

Монополияға қарсы комплаенс актісін қарау нәтижелері бойынша монополияға қарсы орган Қазақстан Республикасының бәсекелестікті қорғау саласындағы заңнамасының нормаларына сәйкестігі немесе сәйкес еместігі туралы дәлелді қорытынды береді.

4. Монополияға қарсы органмен келісілген монополияға қарсы комплаенстің сыртқы және (немесе) ішкі актісінің Қазақстан Республикасының бәсекелестікті қорғау саласындағы заңнамасының нормаларына оның сәйкестігі анықталған жағдайда нақты нарық субъектісіне (нақты нарық субъектілеріне) қатысты немесе нақты жағдайға қолданылатын Қазақстан Республикасының бәсекелестікті қорғау саласындағы заңнамасын түсіндіру актісі болып табылады.

Егер нарық субъектісі келісілген монополияға қарсы комплаенс актісіне сәйкес әрекет етсе, нарық субъектісінің мұндай әрекеттері негізді деп танылады.»;

мынадай мазмұндағы 5-1-тармақпен толықтырылсын:

«5-1. Егер нарық субъектісінің қызметіне байланысты монополияға қарсы комплаенс-тәуекелдерді бағалау нәтижелері бойынша олар анықталған сәттен бастап күнтізбелік отыз күннен кешіктірмей бұзушылық белгілері дербес анықталса және жойылса, онда мұндай нарық субъектісіне әрекеттерінде (әрекетсіздігінде Қазақстан Республикасының бәсекелестікті қорғау саласындағы заңнамасын бұзу белгілерінің) бар екені туралы хабарлама шығарылмайды, тергеп-тексеру жүргізілмейді.

Қосымша уақыт шығындары қажет болған жағдайда нарық субъектісі бұзушылық белгілерін жою мерзімі аяқталғанға дейін үш жұмыс күнінен кешіктірмей мерзімін күнтізбелік отыз күнге ұзарту туралы өтінішпен монополияға қарсы органға жүгінуге құқылы.

Нарық субъектісі келісілген монополияға қарсы комплаенстің ішкі актісіне сәйкес жүргізілген монополияға қарсы комплаенс-тәуекелдерді бағалау нәтижелерін монополияға қарсы органның келісуіне жіберуге құқылы, олар күнтізбелік отыз күн ішінде қарауға жатады.

Монополияға қарсы комплаенс-тәуекелдерді бағалау нәтижелерін келісу кезінде бағалау нысанасы Қазақстан Республикасының бәсекелестікті қорғау саласындағы заңнамасын бұзу белгілерін анықтау мақсатында қайта қарауға жатпайды.»;

1. 196-бапта:

1-тармақтың 2) тармақшасы мынадай редакцияда жазылсын:

«2) осы Кодекстің 169-бабының 1 және 3-тармақтарында көзделген бәсекелестікке қарсы келісімдердің, келісілген әрекеттердің, үстем немесе монополиялық жағдайды теріс пайдаланудың белгілерін айқындау;»;

7-тармақ мынадай мазмұндағы үшінші бөлікпен толықтырылсын:

«Цифрлық қызметтер нарығының көлемі цифрлық қызметтерді пайдалану арқылы жасалатын мәмілелер көлемі немесе пайдаланушылар саны ретінде айқындалады.»;

8-тармақ мынадай мазмұндағы екінші бөлікпен толықтырылсын:

«Цифрлық қызметтер нарығындағы нарық субъектісінің үлесі цифрлық қызметтерді немесе оларды пайдаланушылар санын пайдалана отырып жасалатын мәмілелер көлемінің тиісті нарық көлеміне қатынасы ретінде айқындалады.»;

9-тармақ мынадай редакцияда жазылсын:

«9. Тауар нарығының жалпы көлеміндегі үлесі сексен бес пайыздан асатын нарық субъектілерінің тауарды өткізу көлемі туралы ақпараттың болуы нарық субъектілерінің үлесін айқындау шарты болып табылады.»;

мынадай мазмұндағы 9-1-тармақпен толықтырылсын:

«9-1. Тауар нарығындағы бәсекелестіктің жай-күйін талдау нәтижелері бойынша қорытындылар қаралып отырған тауар нарығындағы бәсекелестікті дамыту жөніндегі ұсынымдардыда қамтиды.

Қаралып отырған тауар нарығында бәсекелестікті дамыту жөніндегі ұсынымдар оларды қарау үшін мемлекеттік басқарудың тиісті саласына (аясына) басшылықты жүзеге асыратын мемлекеттік органға жіберіледі.

Ұсынымдар монополияға қарсы орган белгілеген мерзімде қаралуға тиіс, ол екі айдан кем болмауы тиіс.

Ұсынымдарды қарау тиісті тауар нарығының субъектілерін және монополияға қарсы органның өкілдерін шақыра отырып ашық жүзеге асырылады.

Ұсынымдарды қарау қорытындылары бойынша мемлекеттік басқарудың тиісті саласына (аясына) басшылықты жүзеге асыратын мемлекеттік орган негіздемелері бар ұсынымдармен келісу немесе келіспейтіні туралы жауап жібереді.»;

1. 198-баптың 2-тармағындағы «жария» деген сөз алып тасталсын;
2. 199-бапта:

1-тармақ мынадай редакцияда жазылсын:

«1. Монополияға қарсы орган әрекеттерінде (әрекетсіздігінде) Қазақстан Республикасының бәсекелестікті қорғау саласындағы заңнамасын бұзушылық белгілерінің болуы туралы хабарламаны:

1) жосықсыз бәсекелестік;

2) нарық субъектілерінің бәсекелестікке қарсы келісілген әрекеттері;

3) осы Кодекстің 174-бабының 1) тармақшасында көрсетілген белгілерді қоспағанда, үстем немесе монополиялық жағдайды теріс пайдалану;

4) осы Кодекстің 169-бабының 2-тармағында көрсетілген нарық субъектілерінің бәсекелестікке қарсы сатылас келісімдері;

5) мемлекеттік, жергілікті атқарушы органдардың, мемлекет нарық субъектілерінің қызметін реттеу функцияларын берген ұйымдардың бәсекелестікке қарсы әрекеттері (әрекетсіздігі), келісімдері белгілері болған кезде, тергеп-тексеру жүргізбей жібереді.»;

2-тармақ мынадай редакцияда жазылсын:

«2. Монополияға қарсы орган жіберілген хабарлама бойынша ақпарат берілген күннен бастап он жұмыс күнінен кешіктірмей мынадай:

1) егер мемлекет нарық субъектілерінің қызметін реттеу функциясын берген ұйым, мемлекеттік, жергілікті атқарушы органдар, нарық субъектісі осы баптың 2-1-тармағында белгіленген мерзімдерде әрекеттерін (әрекетсіздігін) тоқтатқан жағдайда, оны орындау туралы;

2) егер мемлекет нарық субъектілерінің қызметін реттеу функциясын берген ұйым, мемлекеттік, жергілікті атқарушы органдар, нарық субъектісі хабарламада көрсетілген әрекеттерді (әрекетсіздікті) осы баптың 2-1-тармағында белгіленген мерзімдерде тоқтатпаса, тергеп-тексеру жүргізу туралы;

3) монополияға қарсы орган егер мемлекет нарық субъектілерінің қызметін реттеу функциясын берген ұйым, мемлекеттік, жергілікті атқарушы органдар, нарық субъектісі ақпаратта көрсетілген дәйектерімен келіскен жағдайда хабарламаны кері қайтарып алу туралы шешімдердің бірін қабылдайды.»;

3-тармақтағы «күнтізбелік бір жыл» деген сөздер «он екі ай» деген сөздермен ауыстырылсын;

1. 200-бапта:

1-тармақта:

«1), 2) және 3)» деген цифрлар «1), 2) және 6)» деген цифрлармен ауыстырылсын;

«4) және 5)» деген цифрлар «3), 4) және 5)» деген цифрлармен ауыстырылсын;

3-тармақтағы «4) және 5)» деген цифрлар «3), 4) және 5)» деген цифрлармен ауыстырылсын;

5-тармақтағы «1) және 3) тармақшаларда көзделген жағдайларда» деген сөздер «1) тармақшада көзделген жағдайда» деген сөздермен ауыстырылсын;

6-тармақ алып тасталсын;

мынадай мазмұндағы 6-1-тармақпен толықтырылсын:

«6-1. Экономикалық шоғырлану, егер ол монополияға қарсы органның келісімінсіз жасалса, маңызсыз болып саналады.»;

1. 201-бапта:

1-тармақтың 2) тармақшасында бүкіл мәтін бойынша «елу» деген сөз «жиырма бес» деген сөздермен ауыстырылсын;

1-тармақ мынадай мазмұндағы 6) тармақшамен толықтырылсын:

«6) мемлекеттік мүлікті нарық субъектісіне беруі (мемлекеттік заңды тұлғаларды қоспағанда), оның ішінде ұялы байланыс қызметтерін көрсету үшін радиожиіліктерді, жер қойнауын пайдалану құқықтарын, жер учаскелерін беру.

Бұл талап өзіне жүктелген функцияларды жүзеге асыруға ықпал ететін және (немесе) қаржы нарығы инфрақұрылымының бөлігі болып табылатын Қазақстан Республикасының Ұлттық Банкіне және оның еншілес ұйымдарына қолданылмайды.»;

2-тармақтың 3) тармақшасы мынадай редакцияда жазылсын:

«3) егер мұндай мәмiле осы Кодекстің 165-бабы 1-тармағының 2), 3), 4), 5) және 6) тармақшаларында көзделген тұлғалар тобының белгілерін қоспағанда, бiр тұлғалар тобының iшiнде жасалса, осы баптың 1-тармағында көрсетілген мәмiлелердi жүзеге асыру.»;

3-тармақта:

«1), 2) және 3)» деген цифрлар «1) және 2)» деген цифрлармен ауыстырылсын;

«4) және 5)» деген цифрлар «3), 4) және 5)» деген цифрлармен ауыстырылсын;

мынадай мазмұндағы екінші және үшінші бөліктермен толықтырылсын:

«Осы баптың 1-тармағының 6) тармақшасында көзделген мүлікті мемлекеттің беруіне монополияға қарсы органның келісімі, егер берілетін мүліктің нарықтық (бағалау) құны өтінішхат берілген күні белгіленген айлық есептік көрсеткіштің он миллион еселенген мөлшерінен асатын жағдайларда талап етіледі.

Егер мүлікті беру сәтіндегі оның нарықтық (бағалау) құны белгісіз болса, осы тармақтың екінші бөлігінің мақсаттары үшін баланстық құн қолданылады.»;

8-тармақтағы «1) және 2)» деген цифрлар «1), 2) және 6)» деген цифрлармен ауыстырылсын;

1. 202-бапта:

2-тармақ мынадай редакцияда жазылсын:

«2. Осы кодекстің 201-бабы 1-тармағының 2) тармақшасында көрсетілген экономикалық шоғырлануға келісім беру туралы өтінішхатты дауыс беретін акцияларды (жарғылық капиталға қатысу үлестерін, пайларды) сатып алатын тұлға монополияға қарсы органға береді.»;

3-тармақтағы «1), 2) және 3)» деген цифрлар «1) және 2)» деген цифрлармен ауыстырылсын;

мынадай мазмұндағы 4-тармақпен толықтырылсын:

«4. Осы Кодекстің 201-бабы 1-тармағының 6) тармақшасында көрсетілген экономикалық шоғырлануға келісім беру туралы өтінішхатты монополияға қарсы орган айқындайтын тәртіппен радиожиіліктерді, жер қойнауын пайдалану құқықтарын, жер учаскелерін және басқа мүлікті құқықтарды беретін тиісті мемлекеттік орган монополияға қарсы органға береді.»;

1. 204-бап мынадай мазмұндағы 2-1-тармақпен толықтырылсын:

«2-1. Осы кодекстің 201-бабы 1-тармағының 6) тармақшасында көзделген экономикалық шоғырлануға келісім беру туралы өтінішхатты монополияға қарсы органға ұсыну үшін қажетті құжаттама мыналарды қамтиды:

1) мемлекеттік орган шешімінің немесе мүлікті немесе мүліктік құқықтарды беру туралы өзге де құжаттың жобасы;

2) мүлікті немесе мүліктік құқықты беру үшін негіздеменің болуын растайтын құжат;

3) сатып алушы бойынша және сатып алушымен бірге тұлғалардың бір тобына кіретін нарықтың әрбір субъектісі бойынша мыналар көрсетіледі:

жеке тұлға үшін – оның жеке басын куәландыратын құжаттың деректері, азаматтығы туралы мәліметтер, сондай-ақ тұрғылықты жері мен заңды мекенжайы;

заңды тұлға үшін – атауы, заңды және нақты мекенжайлары;

4) берілетін мүліктің немесе мүліктік құқықтардың тізбесі.»;

1. 209-баптың 1-тармағы мынадай мазмұндағы екінші бөлікпен толықтырылсын:

«Осы Кодекстің 205-бабы 5-тармағының екінші бөлігінде көзделген жағдайда, егер монополияға қарсы органға жасалған экономикалық шоғырлану туралы хабарлама келіп түскеннен кейін күнтізбелік тоқсан күн өткен соң монополияға қарсы орган хабарламаны жіберген адамға мәміленің күшін жою қажеттігі туралы нұсқама жібермесе, экономикалық шоғырлану жүзеге асырылды деп есептеледі.»;

1. 216-бапта:

тақырып мынадай редакцияда жазылсын:

«216-бап. Қазақстан Республикасының бәсекелестікті қорғау саласындағы заңнамасының бұзылуын тергеп-тексеруді бастау үшін себептер мен негіздер»

2-тармақта:

бірінші абзац мынадай редакцияда жазылсын:

«2. Тергеп-тексеруді бастау үшін себептер:»;

5) тармақша алып тасталсын;

мынадай мазмұндағы екінші бөлікпен толықтырылсын:

«Нарық субъектісінің, мемлекеттік органның, жергілікті атқарушы органның, мемлекет нарық субъектілерінің қызметін реттеу функцияларын берген ұйымның әрекеттерінде Қазақстан Республикасының бәсекелестікті қорғау саласындағы заңнамасын бұзушылық белгілерін көрсететін нақты деректердің болуы тергеп-тексеруді бастау үшін негіз болып табылады.»;

4-тармақ мынадай редакцияда жазылсын:

«4. Әрекеттерінде картель белгілері байқалатын тергеп-тексеру объектілерін қоспағанда, тергеп-тексерудi жүргізу туралы бұйрықтың көшiрмесi оның құқықтық статистика және арнайы есепке алу жөніндегі уәкілетті органда тіркелген күнiнен бастап үш жұмыс күнінен кешiктiрiлмей тіркеу нөмірі көрсетіле отырып өтiнiш берушiге және тергеп-тексеру объектiсiне жiберiледi.

Әрекеттерінде картель белгілері байқалатын тергеп-тексеру объектілеріне тергеп-тексерудi жүргізу туралы бұйрықтың көшiрмесi тіркеу нөмірі көрсетіле отырып, тергеп-тексеруді жүргізу кезінде тапсырылады.»;

1. 217-баптың 1-тармағы 6) тармақшасындағы «жеке тұлға болып табылады.» деген сөздер «жеке тұлға;» деген сөздермен ауыстырылып, мынадай мазмұндағы 7) тармақшамен толықтырылсын:

«7) маман – дәлелдемелерді жинауға, зерттеуге және бағалауға көмектесу үшін қажетті арнайы білімі бар мүдделі емес жеке тұлға болып табылады.»;

1. 218-бапта:

1-тармақ алып тасталсын;

2-тармақтың 2) тармақшасы мынадай редакцияда жазылсын:

«2) осы Кодекстің 172-бабының 7-тармағына сәйкес жағдайы монополиялық деп танылатын табиғи монополия, мемлекеттік монополия, арнайы құқық субъектілерін қоспағанда, осы Кодекстің 174-бабында көзделген белгілер болған кезде, тергеп-тексеру жүргізілгенге дейін нарық субъектісінің үстем немесе монополиялық жағдайын анықтау мақсатында тауар нарықтарындағы бәсекелестіктің жай-күйіне талдау жүргізеді;»;

мынадай мазмұндағы 3) тармақшамен толықтырылсын:

«3) осы Кодекстің 169-бабының 1-тармағымен тергеп-тексеру жүргізілгенге дейін тауар нарығындағы бәсекелестік деңгейін айқындау мақсатында тауар нарықтарындағы бәсекелестіктің жай-күйіне талдау жүргізеді.»;

4-тармақтағы «шығарылған» деген сөз «құқықтық статистика және арнайы есепке алу жөніндегі уәкілетті органда тіркелген» деген сөздермен ауыстырылсын;

1. 219-бапта:

1-тармақтың 2) тармақшасы мынадай редакцияда жазылсын:

«2) сарапшылар мен мамандардың қорытындылары;»;

мынадай мазмұндағы 4, 5, 6, 7 және 8-тармақтармен толықтырылсын:

«4. Сарапшының, маманның қорытындысын тергеп-тексеру нәтижелері бойынша шешім қабылдау кезінде лауазымды адамдар ескереді.

Егер сараптама нәтижелерінің айқындығы жеткіліксіз болса не сарапшы, маман олардың алдына қойылған мәселелерді толық шешпеген кезде, қайталама сараптама тағайындалады, оны жүргізу сол немесе өзге сарапшыларға немесе мамандарға тапсырылуы мүмкін, не қорытындымен келіспейтіні туралы дәлелді ұстаным жасалады.

5. Сарапшыларды, мамандарды тарту туралы ақпарат және қорытынды беру, сараптама жүргізу мерзімі анықтамада көрсетіледі. Сарапшының немесе маманның сұрау салуы бойынша сараптама жүргізу не қорытынды беру мерзімі ұзартылуы мүмкін.

6. Құпия ақпаратты және (немесе) коммерциялық құпияны құрайтын мәліметтерді қоса алғанда, тергеп-тексеру материалдары заңмен қорғалатын құпияны құрайтын мәліметтерді жария етпеу туралы жазбаша міндеттеме берілген жағдайда, лауазымды адамдар мен сарапшы, маман қол қойған қабылдау-беру актісі негізінде сарапшыға, маманға беріледі.

7. Егер сарапшының, маманның қорытындысы талап етілетін қойылған мәселелер сарапшының немесе маманның арнайы білімінің шегінен шығып кетсе не оларға ұсынылған материалдар мен құжаттар сараптама жүргізуге және қорытынды беруге жарамсыз немесе жеткіліксіз болса, сарапшы, маман монополияға қарсы органға сараптама жүргізу мен қорытынды берудің мүмкін емес екені туралы жазбаша түрде дәлелді ұстаным жіберуге міндетті.

8. Көрінеу жалған қорытынды бергені үшін сарапшы мен маман Қазақстан Республикасының заңнамасында көзделген жауаптылықта болады.»;

1. 220-бапта:

4) тармақшадағы «сарапшылар» деген сөзден кейін «, мамандарды» деген сөзбен толықтырылсын;

екінші бөлік алып тасталсын;

1. 221-бапта:

4) тармақша мынадай редакцияда жазылсын:

«4) тергеп-тексеру жүргізу кезінде сарапшыларды, мамандарды және өзге де адамдарды тартуға;»;

1. 224-бапта:

1-тармақта:

бірінші абзацтағы «монополияға қарсы орган мынадай:» деген сөздер «мынадай:» деген сөзбен ауыстырылсын;

1) тармақша алып тасталсын;

4) тармақша мынадай редакцияда жазылсын:

«4) қылмыстық жаза қолданылатын әрекет белгілері болған кезде сотқа дейінгі тергеп-тексеру жүргізу үшін материалдарды құқық қорғау органдарына беру туралы шешімдердің бірін қабылдайды.

Монополияға қарсы органның лауазымды адамы осы Кодекстің   
223-бабында көзделген жағдайларда Қазақстан Республикасының бәсекелестікті қорғау саласындағы заңнамасын бұзушылықтарды тергеп-тексеруді тоқтату туралы шешім қабылдайды.»;

2-тармақ алып тасталсын;

1. 226-бапта:

1-тармақтың 1) тармақшасының бесінші абзацындағы «қажеттігі туралы орындалуы міндетті нұсқамалар беруге» деген сөздер «қажеттілігі,» деген сөзбен ауыстырылып, мынадай мазмұндағы алтыншы абзацпен толықтырылсын:

«нарық субъектісінің монополияға қарсы комплаенстің сыртқы және (немесе) ішкі актісін қабылдау және оны (оларды) Қазақстан Республикасының бәсекелестікті қорғау саласындағы заңнамасының нормаларына сәйкестігі тұрғысынан монополияға қарсы органмен келісу қажеттілігі туралы орындалуы міндетті нұсқамалар беруге;»;

2-тармақтың 1) тармақшасындағы «күшін жоюға,» деген сөздерден кейін «,монополияға қарсы комплаенстің сыртқы және (немесе) ішкі актісін қабылдауға және оны (оларды) Қазақстан Республикасының бәсекелестікті қорғау саласындағы заңнамасының нормаларына сәйкестігі тұрғысынан монополияға қарсы органмен келісуге,» деген сөздермен толықтырылсын;

1. мынадай мазмұндағы 231-1-баппен толтырылсын:

«231-1-бап. Қазақстан Республикасының бәсекелестікті қорғау саласындағы заңнамасын қолдану практикасын қорыту

1. Қазақстан Республикасының бәсекелестікті қорғау саласындағы заңнамасын қолдану практикасын қорыту мынадай:

1) монополияға қарсы органның және оның лауазымды адамдарының Қазақстан Республикасының бәсекелестікті қорғау саласындағы заңнамасын қолданудың біркелкі тәсілдерін қамтамасыз ету;

2) бұзудың немесе Қазақстан Республикасының заңнамасын бұзудың типтік белгілерін және осы бұзушылық белгілерінің туындауына ықпал ететін басқа да талаптарды, себептерді, факторлар мен жағдайларды анықтау;

3) Қазақстан Республикасының бәсекелестікті қорғау саласындағы заңнамасын және оны қолдану практикасын жетілдіру бойынша ұсыныстар дайындау мақсаттарында жүргізіледі.

2. Қазақстан Республикасының бәсекелестікті қорғау саласындағы заңнамасын қолдану практикасын қорытуды монополияға қарсы орган Қазақстан Республикасының бәсекелестікті қорғау саласындағы заңнамасын бұзудың әрбір түрі бойынша жылына кемінде бір рет және қажет болған жағдайда тауар нарықтары бөлінісінде жүзеге асырады.

Қазақстан Республикасының бәсекелестікті қорғау саласындағы заңнамасын қолдану практикасын қорыту монополияға қарсы органның, сондай-ақ жеке және заңды тұлғалардың бастамасы бойынша Қазақстан Республикасының жекелеген тауар нарықтарындағы бәсекелестікті қорғау саласындағы заңнамасын қолдану практикасын қорыту қажет болған жағдайда жүргізіледі.

3. Әрекеттерде (әрекетсіздікте) бұзушылық белгілерінің болуы және олардың орындалуы туралы хабарламаларды жіберу, Қазақстан Республикасының бәсекелестікті қорғау саласындағы заңнамасын бұзушылықтарға тергеп-тексеру жүргізу, ұйғарымдар шығару және оларды орындау, бұзушылықтың салдарын жою, залалдарды өтеу, монополиялық табысты айқындау, монополияға қарсы органның шешімдеріне және монополияға қарсы ден қоюдың өзге де шараларына шағым жасау қорытудың нысанасы болып табылады.

4. Қазақстан Республикасының бәсекелестікті қорғау саласындағы заңнамасын қолдану практикасын қорыту нәтижелері бойынша монополияға қарсы орган Қазақстан Республикасының заңнамасын қолдану практикасын жинақтап-қорыту нәтижелері мен ұсынымдарды қамтитын баяндама дайындайды.

5. Монополияға қарсы орган Қазақстан Республикасының бәсекелестікті қорғау саласындағы заңнамасын қолдану практикасы туралы баяндама жобасын жария талқылауды қамтамасыз етеді.

6. Қазақстан Республикасының бәсекелестікті қорғау саласындағы заңнамасын қолдану практикасы туралы баяндаманы монополияға қарсы орган бекітеді және ол бекітілген күннен бастап күнтізбелік бес күннен кешіктірмей оның ресми сайтында орналастырылады.

7. Практиканы қорыту нәтижелерін монополияға қарсы орган Қазақстан Республикасының заңнамасына қайшы келмейтін бөлікте қолданады және оларды нарық субъектілері, сарапшылар және басқа да мүдделі тұлғалар өз қызметінде ескеруі мүмкін.»;

5. 2015 жылғы 31 қазандағы Қазақстан Республикасының Азаматтық процестік кодексіне:

1) мынадай мазмұндағы 8-1-баппен толықтырылсын:

«8-1-бап. Тұлғалар тобының құқықтарын, бостандықтары мен заңды мүдделерін соттың қорғауы

1. Тұлғалар тобына кіретін, құқықтары бұзылған жеке және заңды тұлғалар, егер заң актілерінде немесе шартта өзгеше көзделмесе, тұлғалар тобына келтірілген залалдың толық өтелуін талап ете алады.

2. Жеке және заңды тұлғалар мынадай шарттардың жиынтығы болған кезде:

1) тұлғалар тобына қатысты ортақ жауапкер болса;

2) тұлғалар тобының ортақ не біртекті құқықтары мен заңды мүдделері даудың нысанасы болып табылса;

3) тұлғалар тобының құқықтары мен жауапкердің міндеттерінің негізіне ұқсас нақты мән-жайлар болса;

4) тұлғалар тобының өз құқықтарын қорғаудың бірдей тәсілін пайдаланса тұлғалар тобының құқықтары мен заңды мүдделерін қорғау үшін сотқа жүгінуге құқылы.

Осы бөлікте көрсетілген өлшемшарттарға сәйкес келетін және тұлғалар тобының құқықтары мен заңды мүдделерін қорғау үшін талап қоюға қосылу туралы жазбаша нысанда мәлімдеген немесе сотқа тиісті арызбен жүгінген жеке және заңды тұлғалар тұлғалар тобының мүшелері болып табылады.

Осы бөлікте көрсетілген өлшемшарттарға сәйкес келетін және тұлғалар тобының құқықтары мен заңды мүдделерін қорғау үшін талапқа қоюға қосылмаған, бірақ сотқа тиісті өтінішпен жүгінуге құқығы бар жеке және заңды тұлғалар тұлғалар тобының әлеуетті мүшелері болып табылады.

3. Тұлғалар тобына өтелуге жататын залал тұлғалар тобының барлық мүшелерінің, оның ішінде әлеуетті мүшелердің мүліктік мүдделерін қорғау мақсатында нақты залал мөлшерінен асып кетуі мүмкін.

4. Тұлғалар тобының әлеуетті мүшелеріне келтірілген залалдың мөлшері тұлғалар тобының мүшелеріне келтірілген залалдың дәлелденген мөлшері және топтың әлеуетті мүшелерінің саны ескеріле отырып айқындалады.

5. Егер осы тұлғалар тобының құқықтары мен заңды мүдделерін қорғау туралы талапқа сотқа жүгінген күнге кемінде отыз тұлға қосылған жағдайда, тұлғалар тобының құқықтары мен заңды мүдделерін қорғау туралы істі қарауға жол беріледі.

6. Тұлғалар тобының мүшесін осы тұлғалар тобының құқықтары мен заңды мүдделерін қорғау туралы талапқа қосу осы Кодекстің 49-1-бабының бірінші бөлігінде көрсетілген тұлғаға тұлғалар тобының құқықтары мен заңды мүдделерін қорғау туралы талапқа қосылу туралы өтінішті жазбаша нысанда не егер тұлғалар тобының мүшесі талап арыз қабылданғаннан кейін талапқа қосылса, сот ісін жүргізуге тұлғалар тобының құқықтары мен заңды мүдделерін қорғауға сотқа тікелей беру арқылы жүзеге асырылады

7. Топтық талап қоюға қосылмаған адам сол мәселе туралы және сол мәселелер туралы және сол негіздер бойынша жеке талап қою құқығынан айырылмайды.

Мұндай талап қою берілген жағдайда судья талап қоюшыға оның топтық талап қоюға қосылу құқығын түсіндіреді.

Тұлға топтық талап қоюға адам қосылған кезде судья жеке талап арызды қайтарады.»;

2) мынадай мазмұндағы 49-1-баппен толықтырылсын:

«49-1-бап. Тұлғалар тобының құқықтары мен заңды мүдделерін қорғау туралы істерді жүргізу

1. Тұлғалар тобының құқықтары мен заңды мүдделерін қорғау үшін сот талап қою берілген кезде осы топтың мүшелері тұлғалар тобының мүддесі үшін тиісті азаматтық іс жүргізу тапсырылатын тұлғаны (бұдан әрі – тұлғалар тобының мүддесі үшін іс жүргізетін тұлға) айқындайды.

2. Тұлғалар тобының мүддесі үшін іс жүргізетін адам сенімхаттар және осы Кодекстің 8-1-бабының алтыншы бөлігінде көрсетілген тұлғалар тобының құқықтары мен заңды мүдделерін қорғау туралы талапқа қосылу туралы өтініштің негізінде тұлғалар тобының атынан әрекет етеді.

3. Тұлғалар тобының мүддесі үшін іс жүргізетін тұлға және тұлғалар тобының мүшелері тұлғалар тобының құқықтары мен міндеттерін жүзеге асыру тәртібі туралы келісім жасасады, оның ішінде:

1) істі тұлғалар тобының мүддесі үшін жүргізетін адамның құқықтары, міндеттері мен жауапкершілігі;

2) тұлғалар тобының мүддесі үшін іс жүргізетін тұлғаға сыйақы мөлшері;

3) сот шығыстарын жүргізу тәртібі айқындалады.

Тұлғалар тобының құқықтары мен міндеттерін жүзеге асыру тәртібі туралы келісімді өзгертуге не бұзуға соттың ұйғарымы бойынша ғана жол беріледі.

4. Егер тұлғалар тобының құқықтары мен міндеттерін жүзеге асыру тәртібі туралы келісімде өзгеше көзделмесе, істі тұлғалар тобының мүддесі үшін жүргізетін адам барлық іс жүргізу құқықтарын пайдаланады және талап қоюшының іс жүргізу міндеттерін атқарады. Мұндай адам тұлғалар тобының құқықтары мен заңды мүдделерін адал қорғауға міндетті. Егер тұлғалар тобының құқықтары мен міндеттерін жүзеге асыру тәртібі туралы келісімде өзгеше көзделмесе, істі тұлғалар тобының мүддесі үшін жүргізетін тұлға іс жүргізуді өкілге тапсыруға құқылы.

5. Істі тұлғалар тобының мүддесі үшін жүргізетін тұлғаның өкілеттігін сот:

1) істі тұлғалар тобының мүддесі үшін жүргізетін тұлға талап қоюдан бас тартқан жағдайда;

2) тұлғалар тобының құқықтары мен заңды мүдделерін қорғау туралы талапқа қосылған тұлғалардың көпшілігінің талабы бойынша, істі тұлғалар тобының мүддесі үшін жүргізетін тұлға істі жүргізуге қабілетсіздігі анықталған жағдайда, оның ішінде сырқаттануына, демалыста, оқуда болуына немесе қызметтік іссапарда болуына байланысты ұзақ уақыт болмаған жағдайда не қызметтік іссапарда болған кезде, не тұлғалар тобының мүддесі үшін оның істі ақылға қонымды және адал жүргізуінде күмән болған кезде тоқтатады.»;

3) мынадай мазмұндағы 49-2-баппен толықтырылсын:

«49-2-бап. Істі тұлғалар тобының мүддесі үшін жүргізетін адамды ауыстыру

1. Істі тұлғалар тобының мүддесі үшін жүргізетін адамды ауыстыруға оның өкілеттігі осы Кодекстің 49-1-бабының төртінші бөлігінде көзделген негіздер бойынша тоқтатылған жағдайда жол беріледі.

2. Істі тұлғалар тобының мүддесі үшін жүргізетін тұлға талап қоюдан бас тартуы туралы арызы сотқа келіп түскен жағдайда, сот талқылауын кейінге қалдыру туралы сот ұйғарым шығарады және ұйғарым шығарылған күннен бастап екі айдан аспайтын және осы уақыт ішінде аталған адамның басқа адаммен алмастырылуы тиіс мерзімді белгілейді.

3. Сот талқылауын кейінге қалдыру туралы ұйғарымда сот істі тұлғалар тобының мүддесі үшін жүргізетін адамның тұлғалар тобының құқықтары мен заңды мүдделерін қорғау туралы талапқа қосылған тұлғалардың талап қоюынан өзінің бас тартуы туралы хабардар ету міндетін көрсетеді және оларды хабардар ету нысанын айқындайды. Хабарламада сондай-ақ істі тұлғалар тобының мүддесі үшін жүргізетін тұлғаны басқа адаммен алмастыру қажеттігі және осы баптың жетінші бөлігінде көзделген салдарлар туралы ақпарат көрсетілуге тиіс. Талап қоюдан бас тарту туралы хабарламаның дәлелдемелерін істі тұлғалар тобының мүддесі үшін жүргізетін адам сотқа жібереді.

4. Соттың ұйғарымында белгіленген мерзім ішінде сотқа істі тұлғалар тобының мүддесі үшін жүргізетін тұлғаның алмастырылғанын растайтын дәлелдемелер ұсынылуға тиіс.

5. Егер сот ұйғарымында белгіленген мерзім өткен сәтте тұлғалар тобының құқықтары мен заңды мүдделерін қорғау туралы талапқа қосылған тұлғаларды хабардар ету және істі тұлғалар тобының мүдделері үшін жүргізетін тұлғаны ауыстыру туралы мәліметтер болмаса, сот талап қоюдан бас тартуды қабылдамайды.

6. Істі тұлғалар тобының мүддесі үшін жүргізетін тұлғаны басқа тұлғамен ауыстыру туралы сот ұйғарым шығарады.

7. Егер талап қоюдан бас тарту туралы арыз берген, істі тұлғалар тобының мүддесі үшін жүргізетін адам тұлғалар тобының құқықтары мен заңды мүдделерін қорғау туралы талапқа қосылған тұлғаларды хабардар ету жөніндегі барлық қажетті әрекеттерді орындаған жағдайда, бірақ аталған тұлғалар сот белгілеген мерзім ішінде мұндай тұлғаны басқа тұлғамен алмастырмаса, сот талап қоюдан бас тартуды қабылдайды және осы Кодекстің 278-бабында белгіленген тәртіппен тұлғалар тобының құқықтары мен заңды мүдделерін қорғау туралы іс бойынша іс жүргізуді тоқтатады. Тұлғалар тобының құқықтары мен заңды мүдделерін қорғау туралы іс бойынша іс жүргізуді тоқтату осы топтағы тұлғаларды осы Кодексте белгіленген тәртіппен өздерінің бұзылған немесе даулы құқықтары мен заңды мүдделерін қорғау үшін сотқа жүгіну құқығынан айырмайды.

8. Тұлғалар тобының құқықтары мен заңды мүдделерін қорғау туралы талапқа қосылған тұлғалардың көпшілігі істі тұлғалар тобының мүддесі үшін жүргізетін тұлғаны басқа тұлғамен осы Кодекстің 49-1-бабы төртінші бөлігінің 2) тармақшасында көзделген негіз бойынша алмастыру туралы өтінішхатпен жүгінген жағдайда, мұндай өтінішхатта басқа адамның кандидатурасы көрсетілуге тиіс. Осы өтінішхат қанағаттандырылған жағдайда сот істі тұлғалар тобының мүддесі үшін жүргізетін тұлғаны алмастырады және тиісті ұйғарым шығарады.»;

4) 106-баптың үшінші бөлігінде «Тұтынушылардың құқықтарын қорғау туралы» деген сөздерден кейін «, сондай-ақ тұлғалар тобының құқықтары мен заңды мүдделерін қорғау туралы» деген сөздермен толықтырылсын;

5) 148-бап мынадай мазмұндағы 3-1-бөлікпен толықтырылсын:

«3-1. Тұлғалар тобының құқықтары мен заңды мүдделерін қорғау үшін ұсынылатын талап қоюда осы баптың екінші бөлігінде көрсетілген талаптардан басқа:

1) істі тұлғалар тобының мүддесі үшін жүргізетін адамның тегі, аты және әкесінің аты (егер ол жеке басын куәландыратын құжатта көрсетілсе), оның тұрғылықты жері, жеке сәйкестендіру нөмірі, ал егер мұндай тұлға заңды тұлға болып табылса, онда оның толық атауы, орналасқан жері, бизнес-сәйкестендіру нөмірі және банк деректемелері; өкілдің атауы және оның мекенжайы;

2) жеке тұлғалардың тегін, атын және әкесінің атын (бар болса), заңды тұлғалардың атауын, олардың орналасқан немесе тіркелген жерлерін көрсете отырып, талап қоюға қосылған тұлғалар тобы мүшелерінің тізбесі;

3) тұлғалар тобының әлеуетті мүшелерін айқындау өлшемшарттары да көрсетілуге тиіс.

Талап қоюға тұлғалар тобы мүшелерінің тұлғалар тобының құқықтары мен заңды мүдделерін қорғау туралы талапқа қосылу туралы арыздары да қоса беріледі.

Залалды өндіріп алу туралы талаппен талап қоюға тұлғалар тобының әрбір мүшесіне қатысты өндіріп алынатын залалдың есебі қоса берілуге тиіс.»;

6) 163-бап мынадай мазмұндағы 1-1-бөлікпен толықтырылсын:

«1-1. Тұлғалар тобының құқықтары мен заңды мүдделерін қорғау туралы істер бойынша істі сот талқылауына дайындау туралы ұйғарымда сот істі тұлғалар тобының мүддесі үшін жүргізетін тұлға тұлғалар тобының әлеуетті мүшелеріне тұлғалар тобының құқықтары мен заңды мүдделерін қорғау туралы талапқа қосылуды ұсынуға тиіс мерзімді белгілейді.

Тұлғалар тобының құқықтары мен заңды мүдделерін қорғау туралы талапқа қосылу туралы ұсынысты ресми дереккөздерде хабарлама жариялау жолымен не ақпараттық өзара іс-қимыл жүйелері бойынша электрондық цифрлық қолтаңба арқылы қол қойылған электрондық құжат арқылы немесе істі тұлғалар тобының мүддесі үшін жүргізетін тұлға жария нысанда, хабарламаны пошта арқылы тапсырылғаны туралы хабарламасы бар тапсырыс хатпен жіберу арқылы жасауға тиіс.

Тұлғалар тобының құқықтары мен заңды мүдделерін қорғау туралы талапқа қосылу туралы ұсыныста:

1) жауапкердің атауы және оның мекенжайы;

2) тұлғалар тобының құқықтары мен заңды мүдделерін қорғауға жүгінген тұлғаның, және (немесе) істі тұлғалар тобының мүдделері үшін жүргізетін адамның тегі, аты және әкесінің аты немесе атауы;

3) тұлғалар тобының талабы;

4) өндірісінде іс жатқан соттың атауы, осы істің нөмірі;

5) сот айқындайтын өзге де ақпаратты қамтуға тиіс.

Тұлғалар тобының құқықтары мен заңды мүдделерін қорғау туралы талапқа қосылу сот сот талқылауына өткенге дейін мүмкін болады.

Істі тұлғалар тобының мүддесі үшін жүргізетін тұлғаның өтінішхаты бойынша сот жауапкерден олардың негізінде тұлғалар тобының құқықтары мен заңды мүдделерін қорғау туралы талапқа қосылу туралы ұсыныс жіберу үшін тұлғалар тобының әлеуетті мүшелерін және олардың мекенжайларын анықтауға болатын ақпаратты талап ете алады.»;

7) 165-бап мынадай мазмұндағы 15-1) тармақшамен толықтырылсын:

«15-1) тұлғалар тобының құқықтары мен заңды мүдделерін қорғау туралы істер бойынша:

даулы құқықтық қатынастардың сипатын және қолдануға жататын заңнаманы айқындайды;

тұлғалар тобының құқықтары мен заңды мүдделерін қорғауға қойылатын талаптарды және осы талаптардың негіздерін нақтылайды;

тұлғалар тобының құрамы және тұлғалар тобының әлеуетті мүшелерін анықтау мүмкіндігі туралы мәселені шешеді;

нақты тұлғаның тұлғалар тобына жататындығын растайтын дәлелдер беруді ұсынады;

тұлғалар тобының құқықтары мен заңды мүдделерін қорғау туралы талапқа қосылған тұлғаларға тұлғалар тобының құқықтары мен міндеттерін жүзеге асыру тәртібі туралы келісім жасасуды немесе бұрын жасалған мұндай келісімге қосылуды ұсынады;»;

8) 183-баптың екінші бөлігі мынадай мазмұндағы үшінші абзацпен толықтырылсын:

«Тұлғалар тобының құқықтары мен заңды мүдделерін қорғау туралы азаматтық істерді сот істі сот талқылауына дайындау аяқталған күннен бастап он екі айдан аспайтын мерзімде қарайды және шешеді.»;

9) мынадай мазмұндағы 233-1-баппен толықтырылсын:

«233-1-бап. Тұлғалар тобының құқықтары мен заңды мүдделерін қорғау туралы іс бойынша соттың шешімі

1. Тұлғалар тобының құқықтары мен заңды мүдделерін қорғау туралы іс бойынша соттың шешімі осы Кодекстің 226, 229 және 233-баптарында белгіленген талаптарға сәйкес келуге тиіс.

2. Егер істі қарау қорытындылары бойынша залалды өндіріп алу туралы мәлімделген талаптар толық көлемде немесе шешімнің дәлелді бөлігінде қанағаттандырылса, өзгелермен қатар, тұлғалар тобының залалды өндіріп алу туралы талаптарын негізділігі (негізсіздігі) туралы сот қорытындылары (толық көлемде немесе бір бөлігінде) негізделген дәлелдемелер келтірілуге тиіс.

Шешімнің қарар бөлігінде тұлғалар тобының пайдасына өндіріп алынған соманың жалпы мөлшері, оларды өтеудің үш жылдан аспайтын мерзімі, сондай-ақ сот шығыстарының мөлшері көрсетіледі.

3. Өтеудің жалпы мөлшерін айқындау кезінде сот:

талап қоюға қосылған тұлғалар тобының мүшелеріне келтірілген залал мөлшерінің дәлелділігін белгілейді;

тұлғалар тобы мүшелерінің залал мөлшерін және топтың әлеуетті мүшелерінің санын ескереді;

жалпы залал мөлшерін бағалауды жүзеге асыруға мүмкіндік беретін тұлғалар тобы мүшелерінің залалын есептеудің түрлі экономикалық, арифметикалық және өзге де әдістерін қолданады.

4. Тұлғалар тобының құқықтары мен заңды мүдделерін қорғау туралы талапты қанағаттандыру туралы шешімде сот тұлғалар тобының мүдделері үшін іс жүргізетін тұлғаны қабылданған шешім туралы ақпаратты сот белгілеген мерзімде бұқаралық ақпарат құралдары арқылы немесе өзге де тәсілмен тұлғалар тобының барлық әлеуетті мүшелерінің назарына жеткізуге міндеттей алады.

5. Тұлғалар тобының құқықтарын және заңмен қорғалатын мүдделерін бұзу деп танылған сот шешімі қабылданғаннан кейін жауапкер берілген ақшалай соманы істі тұлғалар тобының мүддесі үшін жүргізетін тұлғаға ағымдағы шотқа аударады.

Істі тұлғалар тобының мүддесі үшін жүргізетін тұлға қабылданған шешім туралы ақпаратты ресми дереккөздерде немесе өзге де тәсілмен жариялау арқылы тұлғалар тобының барлық әлеуетті мүшелерінің назарына жеткізеді.

Жауапкер тағайындалған ақша сомасын сот шешімі заңды күшіне енгенге дейін тұлғалар тобының мүддесі үшін іс жүргізетін тұлғаның ағымдағы шотына есептемеген жағдайда, мұндай шешім осы Кодексте белгіленген тәртіппен орындауға беріледі.

6. Жауапкерден залалды өтеу есебіне өндіріп алынған соманы тұлғалар тобының мүддесі үшін іс жүргізетін тұлға бөледі және Қазақстан Республикасының заңнамасында белгіленген тәртіппен тұлғалар тобының мүшелеріне және осы баптың сегізінші бөлігіне сәйкес тұлғалар тобының әлеуетті мүшелеріне беріледі немесе аударылады.

7. Істі тұлғалар тобының мүддесі үшін жүргізетін тұлға өндіріп алынған соманы бөлу туралы есептерді растайтын материалдармен ай сайын ресми дереккөздерде жариялайды.

8. Осы Кодекстің 8-1-бабының екінші бөлігінде көрсетілген қойылатын шарттар жиынтығына сәйкес келетін тұлғалар тобының әлеуетті мүшелері тағайындалған соттардың мерзімдері ішінде сот шешіміне сәйкес залалдың өтемін алу үшін растайтын құжаттарды қоса бере отырып істі тұлғалар тобының мүддесі үшін жүргізетін тұлғаға жүгінуге құқылы.

9. Сот тағайындалған залалды өтеу мерзімінің өтуі тұлғалар тобының мүддесі үшін істі жүргізетін тұлғамен ағымдағы шотына берілген ақша сомасы есептелген күннен басталады.

Тұлғалар тобының әлеуетті мүшелері тұлғалар тобының құқықтары мен заңды мүдделерін қорғау туралы іс бойынша залалды өтеу мерзімі ішінде сол мәселе туралы және сол негіздер бойынша жеке талап қою берген жағдайда, сот мұндай тұлғаға залалдың орнын толтыру үшін тұлғалар тобының мүдделерінде іс жүргізетін тұлғаға құжаттарды растайтын қосымшамен жүгіну құқығын сот шешіміне сәйкес түсіндіреді.

Сот тағайындаған залалды өтеу мерзімінің аяқталуы залалдың орны толтырылмаған тұлғалар тобының әлеуетті мүшелерінің сотқа сол мәселе туралы және сол негіздер бойынша жеке талап қою құқығынан айырмайды.

10. Залалдың қалған бөлігі сот тағайындаған мерзім өткеннен кейін жауапкерге қайтарылады.».

6. 2023 жылғы 20 сәуірдегі Қазақстан Республикасының Әлеуметтік кодексіне:

17-бапта:

1-тармақтың 35) тармақшасы алып тасталсын;

3-тармақтың екінші бөлігі мынадай редакцияда жазылсын:

«Міндетті әлеуметтік сақтандыру, зейнетақы және әлеуметтік қамсыздандыру салаларындағы мемлекеттік монополияға жататын тауарларға (жұмыстарға, көрсетілетін қызметтерге) бағаларды орталық мемлекеттік органдар қатарынан Қазақстан Республикасы Үкіметінің шешімімен айқындалатын уәкілетті мемлекеттік орган уәкілетті мемлекеттік органмен және монополияға қарсы органмен келісу бойынша белгілейді.».

7. «Заңды тұлғаларды мемлекеттік тіркеу және филиалдар мен өкілдіктерді есептік тіркеу туралы» 1995 жылғы 17 сәуірдегі Қазақстан Республикасының Заңына:

6-3-бап мынадай мазмұндағы сегізінші бөлікпен толықтырылсын:

«Қайта ұйымдастыру жолымен құрылатын, өз қызметін Қазақстан Республикасының аумағында жүзеге асыратын мемлекеттік кәсіпорындарды, акцияларының (жарғылық капиталға қатысу үлестерінің) елу пайыздан астамы мемлекетке тиесілі заңды тұлғаларды және олармен үлестес тұлғаларды мемлекеттік тіркеуді тіркеуші орган монополияға қарсы органның келісуімен жүзеге асырады.».

8. «Жылжымалы мүлік кепілін тіркеу туралы» 1998 жылғы 30 маусымдағы Қазақстан Республикасының Заңына:

5-баптың 5-тармағы мынадай редакцияда жазылсын:

«5. Міндетті мемлекеттік тіркеуге жатпайтын жылжымалы мүлік кепілін тіркеу жөніндегі қызмет саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен және уәкілетті органмен келісу бойынша орталық мемлекеттік органдар қатарынан Қазақстан Республикасы Үкіметінің шешімімен айқындалатын уәкілетті орган белгілейді.».

9. «Өсімдіктер карантині туралы» 1999 жылғы 11 ақпандағы Қазақстан Республикасының Заңына:

7-2-баптың 2-тармағы мынадай редакцияда жазылсын:

«2. Өсімдіктер карантині саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

10. «Этил спирті мен алкоголь өнімінің өндірісі мен айналымын мемлекеттік реттеу туралы» 1999 жылғы 16 шілдедегі Қазақстан Республикасының Заңына:

1) 1-бапта:

7) тармақшадағы «этил спирті мен алкоголь өнімінің өндірісі саласындағы есепке алатын бақылау аспаптары деректерінің операторы арқылы» деген сөздер алып тасталсын;

25) тармақша алып тасталсын;

2) 4-баптың 2-тармағының 1-2) тармақшасы алып тасталсын.

11. «Қазақстан Республикасындағы сәулет, қала құрылысы және құрылыс қызметі туралы» 2001 жылғы 16 шілдедегі Қазақстан Республикасының Заңына:

1) 38-баптың 2-тармағының екінші бөлігі мынадай редакцияда жазылсын:

«Мемлекеттік қала құрылысы кадастрын жүргізу саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша сәулет, қала құрылысы және құрылыс істері жөніндегі уәкілетті орган белгілейді.»;

1. 63-1-баптың 3-тармағы мынадай редакцияда жазылсын:

«3. Құрылыс жобаларының мемлекеттік банкін қалыптастыру және жүргізу саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды сәулет, қала құрылысы және құрылыс істері жөніндегі уәкілетті орган монополияға қарсы органмен келісу бойынша белгілейді.»;

3) 64-1-бап мынадай мазмұндағы 4-1-тармақпен толықтырылсын:

«4-1. Құрылыс жобаларына ведомстводан тыс кешенді сараптама портал және ақпараттық жүйе арқылы «бір терезе» қағидаты бойынша жүргізіледі.

Портал жұмысын ұйымдастыруды мемлекеттік сараптама ұйымы жүзеге асырады.».

12. «Ветеринария туралы» 2002 жылғы 10 шілдедегі Қазақстан Республикасының Заңына:

11-бапта:

1-тармақтың 2) тармақшасы мынадай редакцияда жазылсын:

«2) мемлекеттiк монополияға жатқызылған мынадай функцияларды:

уәкілетті орган бекітетін тізбеге енгізілген жануарлардың аса қауіпті ауруларының диагностикасын;

облыстың, республикалық маңызы бар қаланың, астананың жергiлiктi атқарушы органы бекiтетiн тiзбеге енгiзiлген жануарлардың энзоотиялық ауруларының диагностикасын жүзеге асыру мақсатында республикалық мемлекеттiк кәсiпорын нысанында мемлекеттік ветеринариялық ұйымдар құрады.»;

1-1-тармақ мынадай редакцияда жазылсын:

«1-1. Ветеринария саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

13. «Сауда қызметін реттеу туралы» 2004 жылғы 12 сәуірдегі Қазақстан Республикасының Заңына:

7-4-баптың 1-тармағының 5) тармақшасындағы «, жүргізу және жаңалау» деген сөздер «, жүргізу және жаңалау жатады» деген сөздермен ауыстырылып, 6) тармақшасы алып тасталсын.

14. «Байланыс туралы» 2004 жылғы 5 шілдедегі Қазақстан Республикасының Заңына:

9-1-баптың 2-тармағы мынадай редакцияда жазылсын:

«2. Байланыс саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

15. «Сәйкестендіру нөмірлерінің ұлттық тізілімдері туралы» 2007 жылғы 12 қаңтардағы Қазақстан Республикасының Заңына:

11-баптың 1-тармағы мынадай мазмұндағы 3-11) тармақшамен толықтырылсын:

«3-11) Қазақстан Республикасының Кәсіпкерлік кодексінде көзделген өкілеттіктерді жүзеге асыру үшін монополияға қарсы органның сұрау салуы бойынша;».

16. «Жылжымайтын мүлікке құқықтарды мемлекеттік тіркеу туралы»   
2007 жылғы 26 шілдедегі Қазақстан Республикасының Заңына:

10-бапта:

тақырып мынадай редакцияда жазылсын:

«10-бап. Жылжымайтын мүлікке құқықтарды мемлекеттік тіркеу саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағалар»;

2-тармақ мынадай редакцияда жазылсын:

«2. Жылжымайтын мүлікке құқықтарды мемлекеттік тіркеу саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағалар уәкілетті органмен және монополияға қарсы органмен келісу бойынша «Азаматтарға арналған үкімет» мемлекеттік корпорациясының қызметін ұйымдастыруды және үйлестіруді жүзеге асыратын уәкілетті органның шешімімен белгіленеді.».

17. «Мемлекеттік статистика туралы» 2010 жылғы 19 наурыздағы Қазақстан Республикасының Заңына:

1) 8-баптың 5-тармағы мынадай редакцияда жазылсын:

«5. Осы тармақтың екінші, үшінші және төртінші бөліктерінде және осы баптың 4-тармағында көрсетілген мәліметтерді қоспағанда, респондентті тікелей немесе жанама анықтауға немесе ол туралы бастапқы статистикалық деректерді айқындауға мүмкіндік беретін статистикалық ақпарат және дерекқор құпия болып табылады және ол респонденттің келісімі болғанда ғана таратылуы мүмкін.

Сыртқы сауда қызметі және сауда қызметін реттеу саласындағы уәкілетті органның сұрау салуы бойынша мәліметтер Қазақстан Республикасының үшінші елдерге қатысты арнайы қорғау, демпингке қарсы және өтемақы шаралары және сауда қызметін реттеу туралы заңнамасына сәйкес жүргізілетін тергеп-тексеру мақсаттары үшін ұсынылады.

Сауда қызметін реттеу саласындағы уәкілетті органның сұрау салуы бойынша мәліметтер Қазақстан Республикасының сауда қызметін реттеу туралы заңнамасына сәйкес сыртқы сауда қызметін кедендік-тарифтік және тарифтік емес реттеуді қолдану мақсаттары үшін ұсынылады.

Монополияға қарсы органның сұрау салуы бойынша конгломераттар, мемлекеттік монополия, арнайы құқық субъектілері, тиісті тауарды, жұмыстарды, көрсетілген қызметтерді өткізу үлесі Қазақстан Республикасының Кәсіпкерлік кодексінде көзделген өкілеттіктерді жүзеге асыру үшін өткізудің жалпы көлеміне қатысты отыз бес және одан да көп пайызды құрайтын нарық субъектілері туралы мәліметтер ұсынылады.

Осы тармақтың екінші және үшінші бөліктерінде көрсетілген, ұсынылған мәліметтерді сыртқы сауда қызметі және сауда қызметін реттеу саласындағы уәкілетті орган Қазақстан Республикасының үшінші елдерге қатысты арнайы қорғау, демпингке қарсы және өтемақы шаралары және сауда қызметін реттеу туралы заңнамасына сәйкес Еуразиялық экономикалық комиссияға, Еуразиялық экономикалық одаққа мүше мемлекеттердің, шет мемлекеттердің, шет мемлекеттер одағының құзыретті органдарына беруі мүмкін.

Осы тармақтың екінші, үшінші және төртінші бөліктерінде көрсетілген Қазақстан Республикасының мемлекеттік органдары құпия болып табылатын мәліметтерге қол жеткізе алатын лауазымды адамдардың тізбесін бекітеді.

Құпия болып табылатын ұсынылатын мәліметтердің тәртібі мен тізбесі уәкілетті органның және жоғарыда көрсетілген мемлекеттік органдардың бірлескен актілерінде белгіленеді.

Бұл тізбеге сыртқы сектор статистикасын қалыптастыру мақсатында Қазақстан Республикасының Ұлттық Банкі жинайтын мәліметтер кірмейді.»;

2) 23-1-баптың 3-тармағы мынадай редакцияда жазылсын:

«3. Мемлекеттік статистика саласындағы мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

18. «Мемлекеттік мүлік туралы» 2011 жылғы 1 наурыздағы Қазақстан Республикасының Заңына:

1) 1-бап мынадай мазмұндағы 6-2) тармақшамен толықтырылсын:

«6-2) жекешелендірудің ірі объектілері – бұл баланстық құны айлық есептік көрсеткіштің екі жарым миллион еселенген мөлшерінен асатын мүліктік кешен ретінде кәсіпорын, акционерлік қоғамдардың акциялары және жауапкершілігі шектеулі серіктестіктердің жарғылық капиталындағы қатысу үлестері;»;

2) мынадай мазмұндағы 96-1-баппен толықтырылсын:

«96-1-бап. Ірі объектілерді жекешелендіру

1. Ірі объектілерді сату Үкіметтің шешімі бойынша жүргізіледі және монополияға қарсы органның қорытындысы негізінде жекешелендірудің кешенді жоспарына енгізіледі.

2. Тиісті саладағы уәкілетті орган тауар нарықтарындағы бәсекелестіктің жай-күйін талдау қорытындысын ескере отырып, сату әдістері мен тәсілдері туралы монополияға қарсы органның қорытындысын алу үшін монополияға қарсы органға жүгінеді.

3. Монополияға қарсы орган Қазақстан Республикасының Кәсіпкерлік кодексінің 196-бабында көзделген тәртіппен қорытынды береді.».

19. «Мұнай өнiмдерiнiң жекелеген түрлерiн өндiрудi және олардың айналымын мемлекеттiк реттеу туралы» 2011 жылғы 20 шілдедегі Қазақстан Республикасының Заңына:

1) 1-бапта:

4) тармақшадағы «мұнай өнімдерін өндіру және олардың айналымы саласындағы есепке алатын бақылау аспаптарының деректерін оператор арқылы» деген сөздер алып тасталсын;

24-2) тармақша алып тасталсын;

1. 8-баптың 10-3) тармақшасы алып тасталсын.

20. «Ғарыш қызметі туралы» 2012 жылғы 6 қаңтардағы Қазақстан Республикасының Заңына:

1) 9-баптың 1-тармағының 1-1) тармақшасы алып тасталсын;

2) 19-1-бап алып тасталсын;

3) 19-2-бап алып тасталсын;

4) 19-3-бап алып тасталсын.

21. «Ұлттық әл-ауқат қоры туралы» 2012 жылғы 1 ақпандағы Қазақстан Республикасының Заңына:

24-1-бап мынадай мазмұндағы 2-1-тармақпен толықтырылсын:

«2-1. Ірі объектілерді жекешелендіру «Мемлекеттік мүлік туралы» Қазақстан Республикасы Заңының 96-1-бабында көзделген тәртіппен жүзеге асырылады.».

22. «Жеке басты куәландыратын құжаттар туралы» 2013 жылғы   
29 қаңтардағы Қазақстан Республикасының Заңына:

29-бап мынадай мазмұндағы үшінші бөлікпен толықтырылсын:

«Жеке басты куәландыратын құжаттарды дайындау саласындағы мемлекеттік монополия саласына жататын тауарларға, жұмыстарға, көрсетілетін қызметтерге бағаларды монополияға қарсы органмен келісу бойынша ішкі істер органдары бекітеді.».

23. «Жол жүрісі туралы» 2014 жылғы 17 сәуірдегі Қазақстан Республикасының Заңына:

1) 1-баптың 40-1) тармақшасы алып тасталсын;

2) 70-1-бап мынадай мазмұндағы 1-1-тармақпен толықтырылсын:

«1-1. Көлік құралдарын мемлекеттік тіркеу туралы куәліктерді, жүргізуші куәліктерін және мемлекеттік тіркеу нөмір белгілерін жасау бойынша мемлекеттік монополия саласына жататын тауарларға, жұмыстарға, көрсетілетін қызметтерге бағаларды монополияға қарсы органмен келісу бойынша уәкілетті орган бекітеді.»;

1. 88-баптың 14-тармағы алып тасталсын.

24. «Міндетті әлеуметтік медициналық сақтандыру туралы» 2015 жылғы 16 қарашадағы Қазақстан Республикасының Заңына:

1) 17-баптың 5-тармағы мынадай редакцияда жазылсын:

«5. Міндетті әлеуметтік медициналық сақтандыру жүйесіндегі мемлекеттік монополия саласына жататын тауарларға (жұмыстарға, көрсетілетін қызметтерге) бағаларды уәкілетті органмен және монополияға қарсы органмен келісу бойынша орталық мемлекеттік органдар қатарынан Қазақстан Республикасы Үкіметінің шешімімен айқындалатын уәкілетті орган белгілейді.»;

2) 19-бапта:

3-тармақтың 3) тармақшасы алып тасталсын;

5-тармақ мынадай редакцияда жазылсын:

«5. Міндетті әлеуметтік медициналық сақтандыру жүйесіндегі мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

25. «Қорғаныс өнеркәсібі және мемлекеттік қорғаныстық тапсырыс туралы» 2019 жылғы 18 наурыздағы Қазақстан Республикасының Заңына:

8-баптың 11) тармақшасы алып тасталсын.

26. «Техникалық реттеу туралы» 2020 жылғы 30 желтоқсандағы Қазақстан Республикасының Заңына:

9-бапта:

1-тармақтың 2) тармақшасы алып тасталсын;

3-тармақ мынадай редакцияда жазылсын:

«3. Сәйкестікті бағалау саласындағы аккредиттеу жөніндегі мемлекеттік монополия саласына жататын тауарларға (жұмыстарға, көрсетілетін қызметтерге) бағаларды монополияға қарсы органмен келісу бойынша уәкілетті орган белгілейді.».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**